**PARLAMENTAARINEN TYÖRYHMÄ SELVITTÄMÄÄN VAALIEN AJANKOHTIIN JA KANSALAISTEN OSALLISTUMISOIKEUKSIIN LIITTYVIÄ KYSYMYKSIÄ**

**Asettaminen** Oikeusministeriö on päättänyt asettaa työryhmän selvittämään valtiovarainministeriön 12.6.2013 asettaman, kunnallisvaaleja ja kunnallista puoluerahoitusta selvittävän toimikunnan päätösesityksen 24.10.2013 sisältämiä kysymyksiä.

**Toimikausi** 2.1.-30.5.2014

**Tausta** Valtiovarainministeriö asetti 12.6.2013 kuntalain kokonaisuudistuksen valmisteluun liittyen kunnallisvaaleihin ja kunnalliseen puoluerahoitukseen liittyviä uudistamistarpeita selvittävän toimikunnan. Sen tehtävänä on selvittää erityisesti kunnallisvaaleihin liittyen

- kunnallisvaalien ajankohdan muutostarvetta,

- valtuuston toimikauden aikaistamista sekä

- kunnallisvaalien äänestysikärajan alentamista 16 vuoteen.

 Eduskuntapuolueiden puoluesihteereistä koostuva toimikunta teki 24.10.2013 seuraavat ehdotukset:

- Kunnallisvaalien ajankohta siirretään keväälle siten, että vaalit toimitetaan huhtikuun kolmantena sunnuntaina (ns. kansanvallan viikonloppu). Valtuuston toimikausi alkaisi heinäkuun alusta. Kunnallisvaaleja ja eduskuntavaaleja ei järjestettäisi samanaikaisesti, vaan kunnallisvaalit toimitettaisiin parittomana vuotena eduskuntavaalikauden puolessa välissä. Vaalikauden aikaistaminen toteutettaisiin siten, että vuoden 2016 kunnallisvaalit siirrettäisiin vuoden 2017 huhtikuun kolmanteen sunnuntaihin, ja nykyistä valtuustokautta pidennettäisiin vajaalla puolella vuodella. Jos eduskunta hajotettaisiin kesken eduskunnan vaalikauden, seuraava eduskunta valittaisiin hajotetun eduskunnan jäljellä olevaksi toimikaudeksi ylimääräisissä vaaleissa.

- Tasavallan presidentin vaali siirretään myös huhtikuun kolmanteen sunnuntaihin. Nykyisen presidentin toimikautta pidennettäisiin kolmella kuukaudella, jolloin seuraava presidentinvaali järjestettäisiin huhtikuussa 2018. Perustuslakia tarkistettaisiin säännöksillä, joiden mukaan ennenaikaisen presidentinvaalin jälkeen palattaisiin normaaliin vaalisykliin.

- Europarlamenttivaalien osalta tulisi selvittää peräkkäisistä eduskunta- ja europarlamenttivaaleista aiheutuvien ongelmien ratkaisuvaihtoehtoja, vähimmäisratkaisuna europarlamenttivaalien ehdokashakemusten määräajan myöhentämistä siten, että sama henkilö voi tehdä päätöksensä asettua ehdolle eurovaaleissa vielä eduskuntavaalien tuloksen vahvistamisen jälkeen.

- Kansalaisaloitteen ikärajaa alennetaan 15 vuoteen.

- Kunnallisen kansanäänestysaloitteen ikärajaa alennetaan 15 vuoteen. Kuntalaisaloitteen käsittelyyn liittyvä aikarajoitus poistetaan kuntalaista.

Lisäksi vireillä olevassa kuntalakiuudistuksessa on ollut esillä mahdollisuus järjestää kunnallinen kansanäänestys kunnallisvaalien yhteydessä. Neuvoa-antavissa kunnallisissa kansanäänestyksissä noudatettavasta menettelystä annetun lain (656/1990) 2 §:n 1 momentin mukaan tämä ei ole nykyisin mahdollista. Hallinnon kehittämisen ministeriryhmässä (HALKE) päätettiin kuntalakiuudistuksen valmisteluun liittyen 7.6.2013 linjauksesta, jonka mukaan ”mahdollistetaan kunnallisen kansanäänestyksen järjestäminen myös vaalien yhteydessä”. Linjauksella tarkoitetaan kansanäänestyksen järjestämismahdollisuutta myös muiden vaalien kuin kunnallisvaalien yhteydessä.

Näiden ehdotusten toteuttaminen edellyttäisi seuraavia lainmuutoksia:

1) Kunnallisvaalien ajankohdan muuttaminen

=> vaalilaki

1. Valtuuston toimikauden muuttaminen

=> kuntalaki

3) Eduskunnan vaalikauden muuttaminen hajotusvaalien jälkeen

=> perustuslaki

4) Tasavallan presidentin vaalin ajankohdan muuttaminen (ja mahdollinen ylimääräinen vaali)

=> vaalilaki, perustuslaki

5) Kansalaisaloitteen ikärajan alentaminen

=> perustuslaki, kansalaisaloitelaki

6) Kuntalaisaloitteen käsittelyajan muuttaminen ja kunnallisen kansanäänestysaloitteen ikärajan alentaminen

=> kuntalaki

7) Kunnallisen kansanäänestyksen järjestäminen kunnallisvaalien ja mahdollisesti muidenkin vaalien yhteydessä

=> laki neuvoa-antavissa kunnallisissa kansanäänestyksissä noudatettavasta menettelystä.

Em. toimikunnan päätösesityksessä ehdotetaan, että kuntalakiin liittyvät toimikunnan esitykset valmistellaan kuntalain kokonaisuudistuksen yhteydessä (edellä olevan listan kohdat 2 ja 6).

Nyt asetettavan parlamentaarisen työryhmän kokoonpano muodostuu vuoden 2011 vaaleissa eduskuntaan valittujen puolueiden eduskuntaryhmistä.

**Tehtävät** Työryhmän tehtävänä on selvittää em. toimikunnan ehdotusten toteuttamista ja valmistella mahdolliset lakiehdotukset, jotka koskevat perustuslain, vaalilain, kansalaisaloitelain ja neuvoa-antavissa kunnallisissa kansanäänestyksissä noudatettavasta menettelystä annetun lain muutoksia (edellä olevan listan kohdat 1, 3-5 ja 7).

 Työryhmän tulee laatia mahdolliset lakiehdotuksensa hallituksen esityksen muotoon.

 Työryhmän tulee työnsä aikana kuulla tasavallan presidentin kansliaa ja eduskunnan kansliaa sekä valtiosääntöoikeuden ja valtio-opin asiantuntijoita.

**Kokoonpano** *Puheenjohtaja:*

Kansanedustaja *Kimmo Sasi*

Kansallisen kokoomuksen eduskuntaryhmä

 *Jäsenet:*

 Puoluesihteeri *Reijo Paananen*

Sosialidemokraattinen eduskuntaryhmä

 Kansanedustaja *Juho Eerola*

Perussuomalaisten eduskuntaryhmä

 Kansanedustaja *Tapani Tölli*

Keskustan eduskuntaryhmä

 Kansanedustaja *Aino-Kaisa Pekonen*

Vasemmistoliiton eduskuntaryhmä

 Kansanedustaja *Tuija Brax*

 Vihreä eduskuntaryhmä

 Kansanedustaja *Stefan Wallin*

 Ruotsalainen eduskuntaryhmä

 Kansanedustaja *Sari Palm*

 Kristillisdemokraattinen eduskuntaryhmä

 *Pysyvät asiantuntijat:*

 Professori (emeritus) *Mikael Hidén*

 Professori *Maija Setälä*

Turun yliopisto

 Vaalijohtaja *Arto Jääskeläinen*

oikeusministeriö

 Johtava lakimies *Heikki Harjula*

Suomen kuntaliitto

 Lainsäädäntöneuvos *Eeva Mäenpää*

 valtiovarainministeriö

 *Sihteerit:*

 Lainsäädäntöneuvos *Tuula Majuri*

oikeusministeriö

Ylitarkastaja *Heini Huotarinen*

oikeusministeriö

Oikeusministeri Anna-Maja Henriksson

Ylijohtaja Asko Välimaa

LIITE Muistio

JAKELU Työryhmän puheenjohtaja, jäsenet, pysyvät asiantuntijat ja sihteerit

TIEDOKSI

Oikeusministeriö

* kansliapäällikkö
* lainvalmisteluosasto
* demokratia-, kieli- ja perusoikeusasioiden yksikkö
* viestintäyksikkö

Valtion talous- ja henkilöstöhallinnon palvelukeskus

Eduskunta